Kristiansand Dyrepark

Kristiansand Dyrepark, ofte bare kalt Dyreparken, er en kombinert dyre- og fornøyelsespark utenfor Kristiansand i Agder, ved grensen til Lillesand. Parkselskapet ble etablert i 1964 og parken åpnet offisielt i 1966. Parken har utviklet seg til å bli den nest mest besøkte turistattraksjonen i Norge etter Holmenkollen. Parken, som i dag er en fritidspark med dyr, sommerteater og andre attraksjoner, har ca. 650 dyr fordelt på 127 forskjellige dyrearter. I 2021 hadde parken (inkludert Badelandet, som ble åpnet i 2010) 1 124 977 besøkende.


== Historie ==


=== Etablering ===
Willy Tjomsaas tok initiativet til å danne parken. I 1965 ble Edvard Moseid ansatt i selskapet Kristiansand Dyrepark, og det var han som startet utbyggingen. Dørene åpnet offisielt 26. juni 1966. På 1970-tallet ble parken kjent som verdens største eksportør av kameler. 


=== Sjimpansen Julius ===
De første sjimpansene ble født i hemmelighet; Julius, som ble den mest kjente av Dyreparkens dyr, ble født den 26. desember 1979. Julius vokste opp hjemme hos Edvard Moseid og ble TV-kjendis første gang i 1981. Julius ble gjennom dette parkens store attraksjon.


=== Kaptein Sabeltann og Kardemomme by ===
I 1983 ble parken utvidet. Den ble fra da av omtalt som dyre- og fritidspark. Artisten og forfatteren Terje Formoe arbeidet som markeds- og underholdningssjef i Dyreparken fra 1984 til 1994. Hans musikalske barne- og familieforestilling Kaptein Sabeltann dukket opp første gang i 1989. Teaterforestillinger med denne sjørøverfiguren har blitt vist i et eget amfiteater hver sommer siden og er i dag parkens største attraksjon. Fram til 2006 var det tilsammen solgt over 850 000 billetter til Sabeltann-forestillingene. En modell i full størrelse av forfatteren Thorbjørn Egners fantasiby Kardemomme by ble åpnet som et temaområde i parken 8. juni 1991.


=== Direktørskifte og videre utbygging ===
I 2000, etter 35 år, overlot Edvard Moseid ledelsen til andre. Moseid flyttet deretter til Afrika.
25. mai 2007 fikk parken og Norge løver for første gang. To hunner og to hanner ankom fra en dyrepark i Danmark. Samme år satte parken ny besøksrekord med 670 000 gjester. 31. mai og 1. juni 2008 fikk en av løvene i parken, Sera, fire avkom. Fredag 4. juli 2008 fødte også en annen løve, Kila, to løveunger.
Dyreparken åpnet 25. juni 2010 Badelandet etter å ha investert 115 millioner på det som er den største enkeltinvesteringen i dyreparkens historie.
Parken ble kåret til Årets grønne park for 2015.


== Seksjoner ==
Dyreparken består i hovedsak av to hoveddeler som er integrert, en dyrepark og en underholdningspark. Parken er delt i flere seksjoner:


=== Underholdning ===
Badelandet – Består av 12 sklier og 12 attraksjoner/bassenger. Krever egen billett. Åpnet i 2010.
Kardemomme by – Møt Kasper og Jesper og Jonathan, samt politimester Bastian og tante Sofie. Åpnet i 1991.
Kaptein Sabeltanns verden – Karibisk landsby med borg heksehus, og sjørøverteater. Åpnet i 1995.
Båtbasaren – Tivoliområde
Kjuttaviga – Amfiscene hvor Kaptein Sabeltann-forestillingene blir vist. Åpnet i 1983.
Sørlandsbrygga – Restaurantområde. Åpnet i 2012.
Abra havn - Overnattingsted i sjørøverstil. Åpnet mai 2012
Herli Land Forestillinger spilt siden 2005
Hakkebakkeskogen - Skuespillere viser frem kjente episoder fra Egners fortelling. Åpnet i 2015.
Hakkebakkeskogen Filmstudio- Tar deg med gjennom filminnspillingen av filmen Dyrene i Hakkebakkeskogen. Åpnet sommeren 2017, men senere lagt ned vinteren 2019.
Spøkelseshuset - Et spøkelseshus som viser marerittene til Kaptein Sabeltann. Åpnet 2018.


=== Dyr ===
Nordisk villmark – Nordiske dyr som ulv, jerv, gaupe og elg
Tropisk avdeling – Amfibiehus med slanger, krokodiller m.m. + Julius og mange andre aper i trærne på utsiden
Afrika – Afrikansk savanne, med sjiraffer, sebra, løver, geparder og andre afrikanske dyr
Asia – sibirske tigere samt orangutanger og gibbonaper
Heia – Område med bl.a steinbukker og dåhjorter
KuToppen – Bondegård åpnet i 2009, med vanlige norske gårdsdyr, basert på Barne-TV-serien med samme navn.


=== Besøkstall ===
1966: 109 895
1976: 190 000
1986: 260 000
1996: 526 000
2001: 528 850
2006: 626 037
2007: 670 746
2008: 631 210
2009: 695 039
2010: 758 390
2011: 818 000
2012: 975 000
2013: 869 813
2014: 896 778
2015: 1 025 096
2016: 1 006 559
2017: 946 895
2018: 996 198
2019: 1 009 164
2020:  913 437
2021: 1 124 977


== Referanser ==


== Eksterne lenker ==
Offisielt nettsted 
(en) Kristiansand Dyrepark – kategori av bilder, video eller lyd på Commons 
Badelandet